CELEX: 62021TN0563
Language: da
Date: 2021-09-06 00:00:00
Title: Sag T-563/21: Sag anlagt den 6. september 2021 — Zaytsev mod Rådet

6.12.2021   
            
            
               DA
            
            
               Den Europæiske Unions Tidende
            
            
               C 490/45
            
         
      Sag anlagt den 6. september 2021 — Zaytsev mod Rådet
      (Sag T-563/21)
      (2021/C 490/55)
      Processprog: tysk
      
         Parter
      
      
         Sagsøger: Alexander Zaytsev (Minsk, Belarus) (ved advokat A. Shmagin)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Rådets gennemførelsesafgørelse (FUSP) 2021/1002 af 21. juni 2021 om gennemførelse af afgørelse 2012/642/FUSP om restriktive foranstaltninger på baggrund af situationen i Hviderusland (EUT 2021, L 219I, s. 70) og Rådets gennemførelsesforordning (EU) 2021/997 af 21. juni 2021 om gennemførelse af artikel 8a, stk. 1, i forordning (EF) nr. 765/2006 om restriktive foranstaltninger over for Belarus (EUT 2021, L 219I, s. 3) annulleres, for så vidt som disse retsakter vedrører sagsøgeren.
               
            
                  —
               
               
                  Rådet tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat følgende anbringender.
      
                  1.
               
               
                  Første anbringende: tilsidesættelse af begrundelsespligten
                  
                              —
                           
                           
                              Begrundelsen for opførelsen af sagsøgeren på listerne i bilagene til de anfægtede retsakter opfylder ikke kravene i artikel 296, stk. 2, TEUF. De er vage og udetaljerede. Anvendelsen af grunde som »adgang til Lukashenkafamilien« og opnåelse af »lukrative kontrakter til sine virksomheder« samt begrundelsen om, at sagsøgeren har modtaget støtte af Viktar Lukashenka, er for generelle og for upræcise. Påstanden om, at Bremino-Grupp OOO, som sagsøgeren faktisk deltager i, har modtaget såvel ulovlig støtte fra staten til at udvikle den særlige økonomiske zone »Bremino-Orsha« som »en række finansielle og skattemæssige fordele«, er for upræcis til at gøre det muligt at forstå, hvorledes behandlingen af denne økonomiske zone adskiller sig fra behandlingen af de andre frie økonomiske zoner, som findes i Belarus.
                           
                        
            
                  2.
               
               
                  Andet anbringende: åbenbar faktisk fejl og fejlbedømmelse
                  
                              —
                           
                           
                              Det er åbenbart, at sagsøgte har taget udgangspunkt i et ukorrekt faktuelt grundlag. Sagsøgeren har aldrig været assistent hos Viktar Lukashenka. Sagsøgeren og de af ham kontrollerede virksomheder har ikke modtaget nogen støtte fra Viktar Lukashenka. Bremino-Grupp OOO har aldrig modtaget nogen sådanne fordele på grund af den hævdede forbindelse mellem hans selskaber og den belarusiske præsidents familie. Sagsøgeren er heller ikke medejer af Sohra-Grupp OOO, men blot en minoritetsaktionær. Desuden har Sohra-Grupp OOO ikke fået nogen særlige distributionsrettigheder til Golfstater og lande i Afrika.
                           
                        
            
                  3.
               
               
                  Tredje anbringende: tilsidesættelse af sagsøgerens ret til forsvar og ret til en effektiv domstolsbeskyttelse
                  
                              —
                           
                           
                              Sagsøgte underrettede ikke sagsøgeren om de planlagte tiltag og gav ham ikke inden offentliggørelsen af afgørelsen om at pålægge restriktive foranstaltninger over for ham mulighed for at fremlægge beviser til at afkræfte påstandene.
                           
                        
            
                  4.
               
               
                  Fjerde anbringende: de restriktive foranstaltningers uforholdsmæssighed
                  
                              —
                           
                           
                              De anfægtede retsakter udgør et ubegrundet og uforholdsmæssigt indgreb i sagsøgerens grundlæggende rettigheder, navnlig i hans ret til ejendom, hans ret til at udøve økonomisk virksomhed og hans ret til respekt for hans omdømme i henhold til chartrets artikel 16 og 17.